ଦାରୁ ଚିହ୍ନଟ ହେଲାପରେ ବନଯାଗ ପାଇଁ ଏକ ଯଜ୍ଞଶାଳା ନିର୍ମିତ ହୁଏ । ଏହି ଯଜ୍ଞବେଦୀ ନିକଟରେ ସୁଦର୍ଶନ ଚକ୍ରକୁ ସ୍ଥାପନା କରାଯାଇ ଯଜ୍ଞକାର୍ଯ୍ୟ ଆରମ୍ଭ ହୁଏ । ମହାନୃସିଂହ ମନ୍ତ୍ରରେ ଘୃତାହୂତି ଦିଆଯାଏ । ଯଜ୍ଞ ସମାପନ ପରେ ବ୍ରାହ୍ମଣ, ପତି ମହାପାତ୍ର ଓ ଦଇତା ପ୍ରଜ୍ୱଳିତ ଅଗ୍ନିର ଚାରିପାଖେ ପ୍ରଦକ୍ଷିଣ କରନ୍ତି । ଏହାପରେ ଶ୍ରୀଜଗନ୍ନାଥଙ୍କ ଆଜ୍ଞାମାଳ ଏହି ବୃକ୍ଷରେ ଲାଗିହୁଏ । ଏଠାରେ ଉଲ୍ଲେଖଯୋଗ୍ୟ ଯେ, ଏହି ଯଜ୍ଞକର୍ମ ବେଳେ ସୁନା, ରୂପା ଓ ଲୁହାର ତିନୋଟି କୁରାଢ଼ି ପୂଜାହୁଏ । ଯଜ୍ଞାଦି ବିଧି ସହ ପ୍ରଦକ୍ଷିଣ ଓ ଆଜ୍ଞାମାଳ ଲାଗିସାରିଲା ପରେ ବିଦ୍ୟାପତିଙ୍କ ଦାୟାଦ ପତିମହାପାତ୍ର ପ୍ରଥମେ ବୃକ୍ଷକୁ ତିନିଥର ପରିକ୍ରମା କରିବା ସ‌ହ ସୁନା କୁରାଢିରେ ୩ଚୋଟ ବୃକ୍ଷରେ ପକାଇଥାନ୍ତି । ଏହା ପରେ ବିଶ୍ୱାବସୁ ରୂପା କୁରାଢ଼ି ଧରି ୩ଥର ବୃକ୍ଷ ଚାରିପଟେ ପରିକ୍ରମା କରି ୩ଚୋଟ ପକାଇଥାନ୍ତି । ଏବଂ ଶେଷରେ ବାଡ଼ଗ୍ରାହୀ ବିଶ୍ୱକର୍ମା ଲୁହା କୁରାଢିରେ ଦାରୁ ଛେଦନ କାର୍ଯ୍ୟ ସମ୍ପାଦନ କରିଥାନ୍ତି । ଦାରୁ ଛେଦନ ପ୍ରକ୍ରିୟା ବିଶ୍ୱକର୍ମା ଦଳପତି ଏବଂ ଏବଂ ସମସ୍ତ ବନଯାଗୀ ଦଳ ଦାୟିତ୍ୱ ନେଇ ବୃକ୍ଷଟିକୁ ଭୂଲୁଣ୍ଠିତ କରାନ୍ତି । 

ବୃକ୍ଷ ଛେଦନ ସରିବା ପରେ ବିଶ୍ୱକର୍ମାମାନେ ବିଧି ଅନୁସାରେ ଚଉପାଟ ନିମନ୍ତେ ଦାରୁ ମୂଳଠାରୁ ନିର୍ଦ୍ଧିଷ୍ଟ ମାପର ବକଳ ଛଡ଼ାଇ ଗଣ୍ଡିକୁ କାଟିଥାନ୍ତି । ଚଉପାଟ ଏକ ଗୁପ୍ତ ଏବଂ ବିଶେଷ କାର୍ଯ୍ୟ ହୋଇଥିବାରୁ ଦଳପତିଙ୍କ ଉପସ୍ଥିତରେ ଏହି କାର୍ଯ୍ୟ ସମ୍ପାଦିତ ହୋଇଥାଏ । ଏଥି ନିମନ୍ତେ ବୃକ୍ଷର ଚାରିପଟେ କପଡ଼ା ଘେରା ଯାଇଥାଏ । ଦରକାରୀ ଦାରୁ ବ୍ୟତୀତ ଅବଶିଷ୍ଟ ଦାରୁ ତ‌ଥା ଡାଳ, ପତ୍ର, ଚେର ବକଳ ଆଦିକୁ ଏକ ସୁଗଭୀର ଗର୍ତରେ ସମାଧିସ୍ଥ କରାଯାଇଥାଏ । ଶାସ୍ତ୍ରାନୁସାରେ ଏହି ଗର୍ତକୁ ମାଟିଦ୍ୱାରା ଆବୃତ କରାଯିବା ପରେ ତା' ଉପରେ ପରମ୍ପରା ଅନୁସାର ଏକ ତୁଳସୀ ବୃକ୍ଷ ରୋପଣ କରାଯାଏ । 

ଚୟନ
ଶ୍ରୀଜୀଉଙ୍କ ଦାରୁର ଲକ୍ଷଣ
ଦାରୁ ପ୍ରବେଶ
ଦାରୁ ଛେଦନ